  Майя Бывальцева 2022-тӥ арын «Пельняньлэн дунневыл нуналэз» фестиваль Удмурт калыклэн шутэтсконэзлы сӥземын луоз но «Шулдыр пуком, ческыт сиём» мереткыл (девиз) улсын ортчоз. Сиён-юонъя валтӥсь элькун шулдыръяськон 12-тӥ тулыспалэ Ижкарысь Киров нимо паркын радъяськоз. Со сярысь ужрадлэн пресс-службаез ивортӥз. Вашкала дырысен кузь тол ӝытъёсы удмуртъёс пукон корка люкаськылӥзы, отын ог-огзылы выль иворъёс вераллязы, киужъёсын вырылӥзы, кырӟазы, выжыкылъёс мадьылӥзы. Сыӵе сям туала вакытэ быдэсак ышемын ӧвӧл на. Пукон коркан музэн фестивальлэсь кунооссэ мадиськонъёс, кырӟанъёс, эктонъёс, калык шудонъёс, маскаръяськонъёс возьмало. Со сяна, удмуртъёслэн тол вакытысь киужъёссыя пӧртэм мастер-классъёс радъяськозы. Сяме пыремъя фестивальлэн валтӥсь нуналэз азьын пельнянь арня ортчоз, со «Пельнянь пуконъёс» нимаськоз. Со арня ӵоже керттӥськонъя, куиськонъя, басма шукконъя, пӧранъя мастер-классъёс, удмурт егитъёслэн группаоссылэн концертъёссы, удмурт ӝӧквыл шудонъёс ортчозы, нош кафеосын но ресторанъёсын нимысьтыз «пельнянь» меню кылдоз. Нырысьсэ «Ӟечлэсьтон пельнянь кутон» («Благотворительная пельменная лепка») ортчоз. Фестивальлэн куноосыныз кутэм пельнянь ӟечлэсьтонэ мыноз. Фестивальлэн куд-ог ужрадъёсыз вазьгес ик кутскозы. 27-тӥ толсуре «Ческыт ӝытъёс» («Вкусные посиделки») фотоконкурс (0+) ӧдъялоз. Элькунын улӥсьёслы удмурт сиён-юонъёсты ӵошен пӧрамысь чебер но аспӧртэмлыко туспуктэмъёсты мерлыко вотэсъёсы поттыны ӵекто, соос борды #ВкусныеПосиделки #пельменьфест #МиннацУР хештегъёс ватсано. Вожвылъяськон 6-тӥ тулыспалозь мыноз. 13-тӥ толшорысен 12-тӥ тулыспалозь эктонъя «Эктом-а?» челленӝ (0+) ортчоз. Со понна удмурт эктонысь люкетъёсты видеое гожтоно но мерлыко вотэсъёсы #потанцуем#эктома #пельменьфест хештегъёсын поттоно. Видеолы 15 секундъем гур кутӥськоз, сое радъясьёс сётозы. 17-тӥ толшорысен 12-тӥ тулыспалозь муниципал кылдытэтъёс куспын «Азьлозэ малпаса» вожвылъяськон (0+) радъяськоз. Со улсын удмурт калыклэсь пуконъёссэ, тол шудонъёссэ но йылолъёссэ тодэ вайыны но кӧня ке куронъёсты быдэстыны кулэ: йылолъёсты/пуконъёс/шудонъёс ортчытоно, темая фотозона кылдытоно, фотоконкурсэ но эктонъя марафонэ пыриськоно. Йылпумъян люкетэз 12-тӥ тулыспалэ шулдыръяськонлэн валтӥсь сцена вылаз ортчоз. 12-тӥ тулыспалэ куноосты сяме пырем «Пельменный СЪЕСТ», ярмарка, калык крезьгурез быдэстӥсьёслэн возьматонъёссы,нимысьтыз фестивальлы кылдытэм «пельнянь открыткаосты» келян, квестъёс, спортъя ӵошатсконъёс, 3 но 15 иськеме, нылпиос понна 500 метре бызьылонъёс (вормисьёслы кузьым ― соку гинэ пӧзьтэм быдэс таз пельнянь), арлы тырмымон пельнянь шудытон возьмало. Эпидемиологи югдур умой дыръя гинэ вань ужрадъёс очной амалэн ортчозы. Ивортонъёсты фестивальлэн  чакланы луоз. Тодэ вайытом, «Пельняньлэн дунневыл нуналэз» фестиваль Удмуртилэн 2022-тӥ арлы ужрад туризмъя дырпусаз пыртэмын. Шулдыръяськон арлы быдэ 2015-тӥ арысен ортчытъяське. Кылем арын фестивале 40 сюрслэсь трос адями пыриськиз, валтӥсь нуналаз 10 тонна пельнянь сиизы.  Тегъёс: Лулчеберет Туризм Ижкар Удмуртия фестиваль удмуртъёс шутэтскон Удмуртиысьтуризм йылолъёс Пельняньлэндунневылнуналэз  